მაკატი

მაკატი (ოფიციალურად ქალაქი მაკატი; ტაგ: ) — პირველი კლასის მაღალურბანიზებული ქალაქი ფილიპინებში.

მაკატი ფილიპინების ფინანსური ცენტრია. ქვეყანაში ყველაზე მეტი მრავალეროვნული და ადგილობრივი კორპორაცია სწორედ ამ ქალაქში მდებარეობს: მთავარი ბანკები, კორპორაციები, უნივერსალური მაღაზიები და უცხო ქვეყნების საელჩებო. ფილიპინების საფონდო ბირჟის უდიდესი სავაჭო ცენტრი მაკატში, აიალის გამზირზე მდებარეობდა, სანამ საფონდო ბირჟის შტაბ-ბინას ქალაქ ტაგიგში, ბონიფაციოს გლობალურ ქალაქში გადაიტანდნენ. მაკატი ცნობილია როგორც ეროვნული დედაქალაქის რეგიონის მთავარი კულტურული და გასართობი ცენტრი.

2015 წლის აღწერით მაკატის მოსახლეობა 582 602 ადამიანს უდრის. ამ მაჩვენებლით ის ფილიპინების მე-17 ყველაზე მრავალრიცხოვანი ქალაქი და 41-ე ყველაზე მჭიდროდ დასახლებული ქალაქია მსოფლიოში (19 336 ადამიანი ერთ კვადრატულ კილომეტრზე). მართალია, ქალაქის მოსახლეობა 600 000-მდეა, თუმცა ჩვეულებრივ სამუშაოს დღის განმავლობაში ქალაქში მილიონზე მეტი ადამიანია, რადგანაც სამუშაოდ, ბიზნეს და სავაჭრო მიზნებისთვის ქალაქში დიდი რაოდენობით ფილიპინელები ჩადიან. მოძრაობა პიკის საათისა და არდადეგების დროსაა გადატვირთული.

ეტიმოლოგია
გადმოცემის თანახმად, მდინარე პასიგის სამხრეთით ჭაობში მცხოვრებ ტაგალოგს სტუმარმა, მიგელ ლოპეს დე ლეგასპიმ იმ ადგილის სახელი ჰკითხა. ენის ბარიერის გამო, ადგილობრივმა შეკითხვა არასწორად გაიგო. ტაგალოგს ეგონა, რომ მოგზაური მდინარე პასიგში მიქცევაზე ეკითხებოდა და უპასუხა: , („მიქცევა, წყლის დონე იწევს“).

გეოგრაფია
მაკატი მდებარეობს ჩრდილოეთ განედის 14′40″ °-სა და აღმოსავლეთ გრძედის 121′3″ °-ს შორის, ეროვნული დედაქალაქის რეგიონის ცენტრში. ქალაქს ჩრდილოეთიდან მდინარე პასიგი ესაზღვრება, ჩრდილო-აღმოსავლეთიდან — ქალაქი პასიგი, სამხრეთ-აღმოსავლეთით — პატეროსისა და ტაგიგის მუნიციპალიტეტები, ჩრდილო-დასავლეთით — ქალაქი მანილა და სამხრეთ-დასავლეთით — პასაი. მაკატის საერთო ფართობი 27.36 კმ²-ია.

კლიმატი
კიოპენის კლიმატის კლასიფიკაციით ქალაქი ტროპიკული მუსონური კლიმატის სარტყელში მდებარეობს. ფილიპინების სხვა ნაწილების მსგავსად, მაკატი ტროპიკებში მდებარეობს. ეკვატორთან სიახლოვის გამო ტემპერატურებს შორის სხვაობა მცირეა, ყველაზე მცირე 20 °, ყველაზე მაღალი ტემპერატურა კი 38 °-ია. გარდა ამისა, ტენიანობის დონე მაღალია, რის გამოც სითბო კიდევ უფრო შესამჩნევია. მოკლე მშრალი სეზონი იანვრიდან მაისამდე გრძელდება, ხოლო ხანგრძლივი წვიმების სეზონი ივნისიდან დეკემბრამდე.

დემოგრაფია
2015 წლის მონაცემებით მაკატის მოსახლეობა 582 602 ადამიანია. ეროვნული დედაქალაქის რეგიონის მუნიციპალიტეტებს შორის მაკატი მეცხრეა მოსახლეობის რაოდენობის მიხედვით. მოსახლეობის უმრავლესობა კათოლიციზმის მიმდევარია. სხვა რელიგიურ უმცირესობებს შორის არიან: პროტესტანტები, მუსლიმანები, ინდუისტები, ბუდისტები, იუდაისტები, მორმონები და სხვ.

2004-2014 წლებში ქალაქის ტრანსპორტისა და განვითარების გეგმის მიხედვით, ქალაქის მოსახლეობა სამუშაო დღის განმავლობაში 3.7 მილიონს აღწევს. მაკატში დღის განმავლობაში სამუშაოდ, სავაჭრო და ბიზნეს მიზნებით ჩადიან. დღის განმავლობაში სამუშაო ძალის მოდინების გამო მაკატს მომსახურების სფეროსთვის საკმარისი რაოდენობით სამუშაო ძალა ჰყავს, რომელთაც შიდა და საერთაშორისო მომსახურების უზრუნველყოფა შეუძლიათ. ქალაქი უზუნველყოფს ფართო სამომხმარებლო ბაზარს. ამავდროულად, სამუშაო და სხვა ძალების მოდინება დიდად აწვება ქალაქის გარემოს, რაც ადვილად შესამჩნევია დიდი საცობების დროს არა მხოლოდ ქალაქისკენ მიმავალ მთავარ საგზაო დერეფნებსა და ქალაქის ფარგლებში, ასევე ცენტრალური ბიზნეს რაიონის პერიფერიებზეც. ქალაქში ცხოვრობს იმიგრანტთა მცირე თემიც, რომლებიც ძირითადად გერმანელებით, ბრიტანელებითა და ამერიკელებითაა წარმოდგენილი.

განათლება
ქალაქის უმთავრესი სასწავლო დაწესებულება მაკატის უნივერსიტეტია. სხვა საგანმანათლებლო ინსტიტუტებსა და უმაღლესი განათლების დაწესებულებებს შორისაა: მენეჯმენტის აზიური უნივერსიტეტი, , მაკატის დონ ბოსკოს ტექნიკური ინსტიტუტი, მაკატის წმინა პავლეს კოლეჯი და სხვ. ქალაქში მდებარეობს სხვადასხვა საგანმანათლებლო დაწესებულებათა ფილიალები, მათ შორის: დე ლა სალის უნივერსიტეტის, შორეული აღმოსავლეთის უნივერსიტეტის, მაპუის ტექნოლოგიური ინსტიტუტის, ფილიპინების უნივერსიტეტის ლიცეუმის და სხვ.